ÁLTALÁNOS INDOKOLÁS
a közterületek rendeltetéstől eltérő használatáról szóló …../2014. (…….) rendelet-tervezethez

Martfű Város Önkormányzata 2009-ben megalkotta a közterületek rendeltetéstől eltérő használatáról szóló 13/2009. (X.01.) önkormányzati rendeletét.
Ez az elmúlt időszakban eddig csak a díjtételek vonatkozásában változott, a rendelet megalkotása óta azonban új alapokra helyezte a jogi szabályozást a jogalkotásról szóló 2010. évi CXXX. törvény, amelynek a helyi szabályozásnak is minden szempontból meg kell felelnie.
Ezen kívül indokolta még a rendelet felülvizsgálatát, hogy 2013. július 1-től hatályba lépett a 2004. évi II. törvény módosítása, amely szabályozta az önkormányzat tulajdonában álló közterület filmforgatási célú használatát, aminek részletező szabályait a helyi önkormányzatoknak kell megállapítaniuk.
A szabálysértési eljárásról és a szabálysértési nyilvántartási rendszerről szóló 2012. évi II. törvény módosítása pedig ismét lehetőséget biztosított a közterületeken történő szeszesital fogyasztás részletes szabályozására, amivel indokolt élnie az önkormányzatnak.

RÉSZLETES INDOKOLÁS:

I.Fejezet:  Általános rendelkezések 1-3 §-okhoz:
Az általános rendelkezések állapítják meg azok körét, akikre, amelyekre a rendelet hatálya kiterjed, az értelmező rendelkezések pedig pontosítják a rendeletben szereplő fogalmakat.
II.Fejezet:  Részletes rendelkezések 4-5. §-okhoz:
Meghatározásra került, hogy melyek azok a rendeltetéstől eltérő célok, amelyek esetében a közterület-használati engedélyt kötelező beszerezni és azok, amelyeknél nem szükséges engedélyt kérni, illetve nem lehet azt kiadni.
Közterület-használati engedély egyrészt a hatályos jogszabályokban foglaltakra való tekintettel, közérdek érvényesítése miatt, valamint a lakosság nyugalmának biztosítása érdekében néhány esetben kérelem ellenére sem adható ki.
 A közterület rendeltetéstől eltérő használatánál indokolt volt mentességet megállapítani az önkormányzati beruházások megvalósítása, a hivatalos rendezvények lebonyolítása, a lomtalanítás, a zöldterületek védelme miatti használatra.
Ezen kívül a rendelet lehetőséget biztosít arra, hogy a Képviselő-testület határozata alapján bármely más, indokolt esetben mentesség megállapítására kerülhessen sor.
A lakosság számára az előző rendeletnél nem alkalmazott kedvezményt építettünk be a rendelet-tervezetbe, amely szerint az építőanyag, sitt, bontási anyag tárolásához csak a 30 napos türelmi idő letelte után szükséges engedélyt kérni, méltányolva ezzel azt a szükségszerű helyzetet, amely a közterület rendeltetéstől eltérő használatát viszonylag rövid ideig ideig, de elengedhetetlenné teszi.
6-15. §-okhoz:
Az engedélyezési eljárásnál meghatározásra került, hogy nem polgári jogi jogviszonyként kezelve, hanem a polgármester önkormányzati hatósági jogkörben jár el ezekben az ügyekben.
Rögzíti a rendelet-tervezet a közterületi műalkotások vonatkozásában a szükség szerinti szakértő, vagy szakmai bizottság bevonását a döntés meghozatalához, tekintettel a köztéri szobrok, emlékművek és a jelképet megtestesítő műtárgyak jelentőségére.
Meghatározásra került a kérelem mellékleteként benyújtandó iratok, igazolások köre, valamint szabályoztuk az engedély kiadásának egyes eseteire vonatkozó egyéb feltételeket is.
A közterület-használati díj mértékének megállapításánál a rendelet 1. mellékletében meghatározott díjtételek alkalmazásának részletező szabályai kerültek rögzítésre, amely egyértelművé teszi a díj megállapításánál figyelembe veendő szempontokat.
A rendelet új szabályként tartalmazza azt a lehetőséget, amely kérelemre a lefolytatott engedélyezési eljárás alapján a közterület-használati díj megfizetése alól mentességet állapíthat meg: az engedélyes szociális rászorultsága, jótékony és közcélú rendezvény megtartása, választási hirdetmények, rendezvények tartása, közterületi műalkotások kihelyezése esetén. 
Szabályozásra került az üzemképtelen járművek közterületen történő tárolására vonatkozóan, hogy kinek, milyen időtartamra és milyen kötelezettséggel kell engedélyt kérnie.
A közterület jogellenes használatának következményeként új szabályként kerül bevezetésre a pótdíj intézménye, melynek célja a jogkövető magatartásra való ösztönzés.
A közterületen történő dohányzás, valamint a szeszes ital fogyasztás szabályainak rögzítésével jogszabályi kötelezettségnek teszünk eleget, valamint a korábban hatályban lévő rendeletünkben foglaltakkal megegyező szabályozási lehetőségünkkel élünk.
A közterületen történő filmforgatás részletes szabályainak megalkotásával szintén jogszabályi kötelezettségünknek teszünk eleget, amelynél meghatározásra került a város vonatkozásában turisztikailag kiemelt, központi területre vonatkozó eltérő szabályozás is.
III. fejezet Záró rendelkezések 16. §-hoz:
Meghatározásra került a hatályba lépéssel kapcsolatos szabály, valamint a hatályát veszítő önkormányzati rendelet.
A rendelet 1. melléklete tartalmazza a közterület-használati díjak mértékét, a 2. melléklet pedig a kérelem nyomtatványt.



























